Golove za rumunjski sastav zabili su Andrei Cristea (19) i Gianmarco Piccioni (23), dok su strijelci za Hajduk bili Franck Ohandza (48) i Ahmed Said (90+4).

U PRVOM susretu drugog pretkola Europske lige nogometaši Hajduka su na gostovanju u Rumunjskoj odigrali 2:2 protiv CSMS Iasija izborivši remi nakon što su gubili 0:2.

Bila je to jedna neobična utakmica u kojoj je zapravo jedino Hajduk davao golove i kreirao šanse pred oba vratara. Naravno, pogotke za domaći sastav dali su igrači Iasija, no bili su to nevjerojatni pokloni obrane Hajduka.

Hajduk je pokušavao igrati, no obrana Bijelih poklanjala je Rumunjima golove

Od početka se Hajduk nametnuo posjedom, više je težio pas igri i nadigravanju, dok su Rumunji u skladu sa svojim renomeom momčadi koja prima jako malo zgoditaka (lani su u domaćem prvenstvu primali manje gola po utakmici) držali čvrsti blok na 30-ak metara od svojih vrata i koncentrirali se na kontre.

Očito je trener Iasija dobro proučio najveće slabosti Bijelih, jer Rumunji su u prvih 20-ak minuta upravo kontrama gotovo pa unakazili Hajduk. Da će Bijelima biti teško, pokazala je već sedma minuta. Naizgled bezazlenu akciju Iasija, obrana Hajduka nije dobro pratila, pa se u odličnoj prilici našao Gheorgheu, no srećom, tukao je pokraj vratnice.

U četiri minute dvije očajne reakcije obrane dovele su Hajduk na korak do katastrofe

No, ono što je su domaći promašili tada, naplatili su 12 minuta kasnije. Nevjerojatno je pogriješio Ćosić, koji je jednu bezveze napucanu loptu u svom kaznenom prostoru, umjesto da ju ili zagradi ili izbaci van, doslovce poklonio Piccioniju, koji s pet, šest metara asistira Cristaei, a ovaj je iz blizine zakucao u mrežu. Naivno, da naivnije ne može biti.

Ali, tu nije bio kraj mukama po Hajduku. Svega četiri minute kasnije bilo je 2:0. Piccioni je izbjegao očajno postavljeno zaleđe i sam je izašao ispred Dantea Stipice i matirao ga. U 36. minuti Cristea je mogao do još jednog gola, srećom domaći napadač je sa četiri-pet metara bio neprecizan. Bila je to matna situacija i da je Rumunj zabio, teško da bi se Hajduk vratio u igru.

U nastavku druga priča, povratnik Ohandza najavio preokret

Ipak, ulazak dugo očekivanog oporavljenika Ohandze u nastavku, iz temelja je promijenio stvari i raspored snaga na travnjaku. Fran Tudor je odlično uposlio Ohandzu koji je nakon svega tri minute provedene u igri zabio.

Kamerunski napadač je mjesecima izbivao iz sastava zbog ozljede i pokazao se kao Pušnikov džoker. Hajduk je zaigrao puno bolje, agilnije, a mladi Vlašić i Ohandza su bili stalna prijetnja po vratara Grahovca.

No, što vrijedi sav trud u napadu, kad je obrana Bijelih nevjerojatno porozna. Kao da nisu naučili lekciju iz prvog dijela, u nekoliko navrata igrači Bijelih izgubili bi raspored u defenzivi i da nije bilo očajnih reakcija napadača Iasija, Hajduk je mogao teško stradati.

Saidov gol u zadnjim sekundama za nevjerojatan povratak Hajduka u igru

U 89. minuti Hajduk je mogao izjednačiti, no vratar rumunjskog sastava Branko Grahovac je sjajno je obranio Ćosićev udarac. No, u četvrtoj minuti sudačke nadoknade Grahovac je gostima poklonio pogodak. Said je pucao sa 25 metara, a BiH vratar loše reagirao za konačnih 2:2 i otvorena vrata Hajduku za nastavak europske priče.